b'\n_START_ARTICLE_\nKartago liekeiss\xc3\xa4\n_START_SECTION_\nJuoni\n_START_PARAGRAPH_\nElokuvan tapahtumat sijoittuvat kolmanteen puunilaissotaan vuonna 146 eaa. Karthagosta karkotettu kenraali Hiram palaa kaupunkiin tapaamaan rakastettuaan Ophiria. H\xc3\xa4n pelastaa Baalin uhrialttarilta roomalaisen Fulvian, joka on hoitanut h\xc3\xa4nt\xc3\xa4 haavoittuneena. Hiram est\xc3\xa4\xc3\xa4 nuorelle soturille Tsourille luvatun Ophirin h\xc3\xa4\xc3\xa4t, mutta j\xc3\xa4\xc3\xa4 temppelikaartin komentajan Phegorin vangiksi. Hiramiin rakastunut Fulvia lupautuu Phegorin rakastajattareksi auttaakseen Hiramin pakoon. Roomalaisten hy\xc3\xb6k\xc3\xa4tess\xc3\xa4 Hiram asettuu Karthagon armeijan johtoon. Tsour kaatuu taistelussa, Hiram ja Ophir pakenevat laivalla turvaan ja vaille vastarakkautta j\xc3\xa4\xc3\xa4nyt Fulvia vet\xc3\xa4\xc3\xa4 roomalaisten kanssa juonitelleen Phegorin mukanaan palavan kaupungin liekkeihin.\n_START_SECTION_\nTuotanto ja vastaanotto\n_START_PARAGRAPH_\nVeteraaniohjaaja Carmine Gallonen Kartago liekeiss\xc3\xa4 on aikansa italialainen suurtuotanto. Se kuvattiin Rooman Cinecitt\xc3\xa0ssa 70 millimetrin Super Technirama -laajakangastekniikalla Technicor-v\xc3\xa4reiss\xc3\xa4 ja stereo\xc3\xa4\xc3\xa4nell\xc3\xa4 varustettuna. P\xc3\xa4\xc3\xa4osia esittiv\xc3\xa4t eurooppalaiset t\xc3\xa4htin\xc3\xa4yttelij\xc3\xa4t ja avustajia oli tuhansia. Ohjaaja itse oli jo aiemmin tehnyt puunilaissodista kertovan elokuvan Scipio Africanus, Afrikan valloittaja (1937)._NEWLINE_Elokuva on komeasti lavastettu ja sujuvasti etenev\xc3\xa4 mahtipontinen spektaakkeli, joka tuo uskottavasti esille tuhoon tuomitun kaupungin ep\xc3\xa4toivon. Sen puutteita ovat yli 70-vuotiaan ohjaajan staattinen kamera sek\xc3\xa4 n\xc3\xa4yttelij\xc3\xa4kunnan puuttuva karisma. Kuriositeettina on mainittu Mario Girottin eli Terence Hillin varhainen rooli Tsourina._NEWLINE_Kaupallisesti Kartago liekeiss\xc3\xa4 oli vain kohtalainen menestys. Se oli Italiassa kauden 37. katsotuin elokuva ja ker\xc3\xa4si lopulta 543 miljoonan liiran p\xc3\xa4\xc3\xa4sylipputulot. Ranskassa sen n\xc3\xa4ki yli puolitoista miljoonaa katsojaa.\n_START_SECTION_\nDVD-julkaisut\n_START_PARAGRAPH_\nElokuva on saatavilla saksalaisen Sunfilm Entertainment/Savoy Filmin laadultaan kohtalaisena DVD-julkaisuna, joka sis\xc3\xa4lt\xc3\xa4\xc3\xa4 saksan-, englannin- ja ranskankieliset \xc3\xa4\xc3\xa4niraidat.'